Úrad vlády SR					  Na rokovanie vlády SR
Sekcia hospodárskej politiky				  dňa 28.11. 2001
								  k číslu: 7340/2001 
								  k bodu: 9

S t a n o v i s k o
k Návrhu územno – hospodárskeho rozvoja trnavského regiónu po roku 2005 s ohľadom na odstavenie JE V-1 z prevádzky a jej dopady na sociálnu situáciu v regióne a k Dodatku

I.

     Materiál na rokovanie vlády SR predkladá minister výstavby a regionálneho rozvoja na základe uznesenia vlády SR č. 974/2000.

     Materiál obsahuje návrh uznesenia vlády SR, predkladaciu správu, návrh územno – hospodárskeho rozvoja trnavského regiónu, vyhodnotenie pripomienok, prílohy a návrh komuniké. 

     Predložený dokument vypracovala pracovná skupina zložená zo zástupcov MPSVR SR, MH SR, MVRR SR, KÚ Trnava, dotknutých okresných úradov, Národného úradu práce v Trnave, Atómovej elektrárne Jaslovské Bohunice a regionálnych združení. 

     Dokument je členený na 5 častí; prvá časť je zameraná na celkovú charakteristiku trnavského regiónu, druhá časť obsahuje východiská v hospodárskej oblasti trnavského regiónu, tretia východiská v sociálnej oblasti tohto regiónu, štvrtá časť stanovuje priority sociálno – hospodárskeho rozvoja a napokon piata časť identifikuje dopady na sociálnu situáciu v trnavskom regióne a navrhuje riešenia.

     Predložený dokument obsahuje vyhodnotenie vplyvu odstavenia 1. a 2. bloku JE Jaslovské Bohunice na nezamestnanosť, čiastočne je tiež vyhodnotený vplyv odstavenia V-1 na štátny rozpočet (30 755 625 Sk bude potrebných na podpory v nezamestnanosti a 13 146 000 Sk na aktívnu politiku trhu práce). Potreba finančných prostriedkov zo štátneho rozpočtu na realizáciu priorít sociálno – hospodárskeho rozvoja trnavského regiónu je v rámci navrhovaného viaczdrojového zabezpečenia vyjadrená iba percentuálne.

     K dokumentu bol vypracovaný dodatok, ktorý obsahuje zmenený text návrhu uznesenia vlády a mierne upravené vyhodnotenie pripomienkového konania.

II.

     V rámci pripomienkového konania bolo oslovených 15 ústredných orgánov štátnej správy, Združenie miest a obcí Slovenska, Únia miest a obcí SR, Grémium tretieho sektora, Konfederácia odborových zväzov SR, Asociácia zamestnávateľských zväzov a združení SR, Úrad pre štátnu pomoc a KÚ Trnava. Z  27 vyhodnotených pripomienok  predkladatelia neakceptovali 8. Neakceptované pripomienky sa týkali najmä návrhu uznesenia vlády SR, resp. upresnenia niektorých údajov. Neprijatie pripomienok bolo zdôvodnené.

III.

     Zámerom predloženého dokumentu je na jednej strane zhodnotiť dosah odstavenia 1. a 2. bloku JE Jaslovské Bohunice na sociálno – ekonomickú situáciu obyvateľov dotknutého regiónu, a na druhej strane navrhnúť také riešenia, ktoré by umožnili tento nepriaznivý stav zmierniť.

     Odstavenie JE V-1 z prevádzky sa priamo dotkne 972 zamestnancov elektrárne (z celkového počtu 1144), ktorí budú postupne uvoľňovaní z pracovného pomeru a nepriamo 627 zamestnancov dodávateľských organizácií. V návrhu sú uvádzané niektoré riešenia, ktoré by mali prispieť k rozvoju trnavského regiónu a k zníženiu  počtu nezamestnaných. K navrhovaným riešeniam nemáme pripomienky,  dovoľujeme si však vláde SR navrhnúť, aby  bol  predložený dokument stiahnutý  z rokovania vlády a opätovne  na rokovanie  predložený až po   posúdení jeho obsahu na úrovni Trnavského  samosprávneho kraja. K tomuto návrhu nás okrem iného viedlo znenie §4 zákona č. 302/2001 o samospráve vyšších územných celkov (zákon o samosprávnych krajoch), podľa ktorého samosprávny kraj pri výkone samosprávy sa stará o všestranný rozvoj svojho územia a o potreby svojich obyvateľov. Čas do začatia výkonu pôsobnosti samosprávneho kraja  by sa mohol využiť tak, že dokument bude predložený  na prerokovanie v  Rade vlády SR pre verejnú správu.

Bratislava 20.11.2001